Hof lewer uitspraak in Panayiotou-moordsaakChristopher Panayiotou, Sinethemba Nenembe en Zolani Sibeko in die hof (26 Oktober 2017). Foto: Raahil Sain/ANA Uitspraak is Donderdag in die hooggeregshof in Port Elizabeth gelewer in die saak teen Christopher Panayiotou, Sinethemba Nenembe en Zolani Sibeko, die mans wat aangekla word van die moord op Jayde Panayiotou op 21 April 2015. Regter Dayalin Chetty het Panayiotou en Nenembe skuldig bevind op ŉ aanklag van moord. Sibeko is skuldig bevind op ŉ aanklag van sameswering tot moord. Panayiotou is ook skuldig bevind aan dwarsboming van die gereg, terwyl Nenembe skuldig bevind is aan roof met verswarende omstandighede. Die uitspraak volg ná ŉ marathon-verhoor wat meer as ŉ jaar gelede begin het en waartydens 58 getuies geroep is. Jayde is op die oggend van 21 April 2015 buite die Stellen Glen-kompleks in Kabegapark ontvoer waar sy gestaan en wag het vir ŉ saamrygeleentheid werk toe. Haar liggaam is die volgende dag in ŉ “afgeleë gebied” naby die Kwanobuhle-township buite Uitenhage gevind. Sy is drie keer geskiet, twee keer in haar rug en een keer in haar kop. Kapt. Gideon Olivier, ŉ ballistiese kenner, het tydens die verhoor getuig daar was ŉ ingangswond aan die linkerkant van Jayde se kop en ŉ uitgangswond aan die regterkant en “dit was definitief” die laaste skoot. Die staat het aangevoer Panayiotou was die meesterbrein agter sy vrou se moord en dat hy vir Luthando Siyoni betaal het om huurmoordenaars te kry om Jayde te vermoor. Volgens die staat het Nenembe vir Sizwe Vumazonke gehelp om die moord uit te voer. Sibeko het ook ŉ rol in die uitvoering van die moord gespeel. Vumazonke is verlede jaar in aanhouding dood terwyl Siyoni ŉ getuie vir die staat geword het. Die staat het aangevoer Panayiotou wou sy vrou laat vermoor omdat sy vir hom finansieel ŉ las was. Dit het ook ná Jayde se moord aan die lig gekom dat Panayiotou in ŉ buite-egtelike verhouding betrokke was met Chanelle Coutts wat as ŉ bestuurder by Panayiotou se OK Grocer gewerk het. Costa Panayiotou ondersteun sy seun Christopher tydens ‘n vorige verskyning in die hof (Mei 2016) Foto: ANA Coutts het tydens haar getuienis in die hof erken dat sy in ŉ buite-egtelike verhouding met Panayiotou betrokke was, maar het gesê sy het nie enige kennis gehad van die omstandighede wat tot Jayde se moord gelei het nie. Een van die verdoemende bewyse teen Panayiotou was ŉ gesprek tussen hom en Siyoni wat tydens ŉ geheime polisieoperasie op video vasgevang is. In die video impliseer Panyiotou homself by sy vrou se moord deur herhaaldelik vir Siyoni te sê om hom nie te bel of te SMS nie omdat “hulle” sy oproepe dophou. Panayiotou vra ook vir Siyoni watter vrae die polisie aan hom gestel het en of daar gevra is of hy [Panayiotou] by die misdaad betrokke was. Panayiotou sê in die video “hulle”, vermoedelik met verwysing na die huurmoordenaars, het nie Jayde se sakke en juweliersware gevat nie en nou lyk die moord soos ŉ “hit”. “So nou is hulle agter my aan en daarom kan ek jou nie net so voor mense sien nie, Thando,” sê hy. Peter Daubermann, vir die verdediging, het tydens sy slotbetoë aangevoer die feit dat Nenembe, Sibeko en Vumazonke met mekaar gekommunikeer het, is nie bevestiging van die inhoud van daardie gesprekvoering nie. Daubermann het dit gestel daar is geen bewyse voor die hof om te bewys waaroor die drie mans met mekaar gekommunikeer het of dat hulle by Jayde se moord betrokke was nie. Hou Maroela Media dop vir meer. Lees alle vorige berigte oor Christopher Panayiotou op Maroela Media.